हमेशा एक दोस्त की तरह व्यवहार किया, एक अभिभावक की तरह मेरे साथ खड़े रहे. इसी बीच वो दौर भी आया, जब मेरे व्यक्तिगत जीवन में तूफान उठ खड़ा हुआ. लगा सब कुछ बिखर रहा है. चीजें मेरे कंट्रोल के बाहर जा रही थीं. वो ताड़ तो गए थे कि कुछ गड़बड़ है, पूछा भी कि सब ठीक है ना !!! पर मैं असमंजस में था कि उन्हें बताऊं या ना बताऊं. फिर एक दिन उनसे लम्बी बात हुई. सारा हाल कह सुनाया. और पता है, मेरी बातें सुनने के बाद उन्होंने जो बातें मुझे बताईं-समझाईं, वह कोई पिता ही अपनी सगी औलाद को बता सकता है. उन्होंने मुझे उस मानसिक स्थिति से निकलने में मदद की, जिसमें मैं बुरी तरह फंस गया था. हिम्मत तो थी मुझमें, खुद को संभाले हुए भी था, किसी और को पता नहीं चलने दिया लेकिन गुरु की नजर पारखी होती है. चारी साहब समझ गए थे कि मेरे साथ सब कुछ ठीक नहीं है. और ये उनका प्यार ही था कि मैंने अपना दिल खोलकर उनके सामने रख दिया. उन्होंने मुझे जीवन और परिस्थितियों से compromise करने की सलाह दी, बहुत कुछ बताया, अपने निजी जीवन के अनुभव साझा किए पर फैसला मुझ पर छोड़ दिया और कहा कि जो ठीक लगे, आप करो. पर वे चाहते रहे कि मैं समझौता कर लूं और मेरा स्वभाव है कि मैं टूट जाऊंगा पर समझौता नहीं करूंगा और ना मैंने किया. पर उनकी कही एक-एक बात मेरे लिए किसी अमृत से कम ना थी.